Sotsiaalministri käskkirja „Terviseministri 20. detsembri 2023. a käskkirja nr 177 „Integreeritud heaoluteenuste arendamise ja osutamise keskuste rajamise toetamine“ muutmine” eelnõu seletuskiri

I. Sissejuhatus

Toetuse andmise tingimusi (edaspidi TAT) muudetakse, et pikendada SA Narva Haigla projekti abikõlblikkuse perioodi 2028. aasta jaanuari lõpuni. Muudatuste tulemusena muutub ka TAT eelarve tegevuste ja aastate kaupa.

Eelnõu on koostanud Sotsiaalministeeriumi välisvahendite osakonna nõunik Mari Knjazev (tel 5422 0685, mari.knjazev@sm.ee). Eelnõu juriidilise ekspertiisi on teinud Sotsiaalministeeriumi õigusosakonna õigusnõunik Piret Eelmets (tel 626 9128, piret.eelmets@sm.ee). 

Märkused

Eelnõu on keeletoimetamata.

Eelnõu ei ole seotud isikuandmete töötlemisega isikuandmete kaitse üldmääruse tähenduses.
Projektid ei ole seotud isikuandmete töötlemisega isikuandmete kaitse üldmääruse tähenduses. 

Muudatusel puudub otsene mõju halduskoormusele. Lisatakse küll kohustus esitada rakendusüksusele makse saamise aluseks olevaid dokumente üks kord kuus kord kvartalis esitamise asemel, kuid kuna praktikas seda juba tehakse, siis mõju halduskoormusele ei ole.

Seletuskirjas on kirjeldatud ainult käskkirjas nimetatud TAT muudatusi.

II. TAT muudatuste sisu

Punktiga 1 pikendatakse läbivalt projekti nr 1 SA Narva Haigla abikõlblikkuse perioodi kuni 2028. aasta jaanuari lõpuni. Projekti pikendamise vajadus on tingitud sellest, et ehitushanke läbiviimine lükkus edasi hilisemasse perioodi ja enam ei ole realistlik projekti 2026. aasta lõpuks valmis saada. Uue abikõlblikkuse perioodi lõpukuupäev tuleneb 31.07.2026. sõlmitud ehituslepingu, mille lõpuks peab hoonel olema kasutusluba, täitmise tähtajast.
Punktiga 2 eemaldatakse näitajate tabelist 2026. aasta sihttase. See on tingitud sellest, et SA Narva Haigla projekt ei valmi 2026. aastal ja seetõttu ei saa ka sellel aastal sihttaset raporteerida. Mõlemad projektid valmivad 2028. aastal ja näitajad raporteeritakse siis.
Punktiga 3 seatakse elluviijale kohustus esitada rakendusüksusele makse saamise aluseks olevaid dokumente ja tõendeid üks kord kuus. Varem oli seda võimalik teha üks kord kvartalis. Muudatuse põhjus on vajadus väljamaksete tegemist kiirendada, et aidata kaasa maksetega seotud eesmärkide saavutamisele. Kui kalendrikuus kulusid ei teki, siis null-reaga makset esitada ei tule.

Punktiga 4 asendatakse TAT lisa „Finantsplaan ja eelarve kulukohtade kaupa“. Kuna SA Narva Haigla projekti abikõlblikkuse periood pikeneb, siis on vajadus ka eelarvet muuta ja jaotada kulud kuni aastani 2028.

III. TAT vastavus Euroopa Liidu õigusele

Käskkiri on vastavuses Euroopa Liidu õigusega.

Käskkirja koostamisel on arvestatud järgmiste Euroopa Liidu õigusaktidega:
1) Euroopa Parlamendi ja nõukogu määrus (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid;
2) Euroopa Parlamendi ja nõukogu määrus (EL) 2021/1058, mis käsitleb Euroopa Regionaalarengu Fondi ja Ühtekuuluvusfondi.

IV. TAT muudatuste mõjud

TAT abikõlblikkuse perioodi pikendamine võimaldab viia TAT planeeritud tegevusi ellu eesmärgipäraselt ja tulemuslikult. Maksete üks kord kuus esitamise nõue omab positiivset mõju toetuse kasutamise ajakohasusele. 

V. TAT muudatuste jõustumine

Muudatused jõustuvad allkirjastamise hetkest.

VI. TAT muudatuste kooskõlastamine

Eelnõu esitatakse eelnõude infosüsteemi (EIS) kaudu kooskõlastamiseks Rahandusministeeriumile, Kliimaministeeriumile, Majandus- ja Kommunikatsiooniministeeriumile ja Regionaal- ja Põllumajandusministeeriumile, e-posti teel Riigi Tugiteenuste Keskusele ning SA-le Narva Haigla ja SA-le Kuressaare Haigla. Samuti edastatakse eelnõu arvamuse avaldamiseks ühtekuuluvuspoliitika 2021–2027 rakenduskava seirekomisjonile ja Euroopa Komisjonile.

